Rođen je 5. prosinca 1982. u Dubrovniku. Osnovnu školu pohađao je u Dubrovniku, nakon koje upisuje srednju Ekonomsku školu u Dubrovniku, smjer Komercijalist. Nakon završene srednje škole upisuje Fakultet za turizam i vanjsku trgovinu u Dubrovniku, koji je tada djelovao kao sastavnica Sveučilišta u Splitu. Diplomirao je na smjeru Vanjska trgovina 2007. godine, s temom „Ekonomska propaganda u međunarodnom marketingu“.

Godine 2010. upisuje poslijediplomski doktorski studij Poslovne ekonomije kojeg zajednički izvode Ekonomski fakultet Sveučilišta u Mostaru i Ekonomski fakultet Sveučilišta u Splitu. Izradio je i obranio doktorsku disertaciju, na temu „Utjecaj outsourcinga na poslovnu uspješnost hotelskih poduzeća“, u studenom 2015., te stekao akademski stupanj doktora znanosti, polje ekonomija, grana organizacija i menadžment.

Tijekom i nakon studiranja na poslijediplomskom doktorskom studiju objavio je 9 stručnih i znanstvenih radova u međunarodnim znanstvenim časopisima (samostalno i u suautorstvu). Aktivno je sudjelovao i izlagao na 6 međunarodnih znanstvenih skupova, u zemlji i inozemstvu. Osim navedenog, aktivno je sudjelovao u radionicama stručnog usavršavanja. Član je uredništva u dva međunarodno priznata znanstvena časopisa.

Od listopada 2016. dodatno radi i kao stručni suradnik u nastavi na Odjelu za ekonomiju i poslovnu ekonomiju, Sveučilišta u Dubrovniku, gdje drži vježbe i seminarsku nastavu iz kolegija „Organizacija poduzeća“ i „Vanjskotrgovinsko poslovanje“, na preddiplomskim sveučilišnim studijima Ekonomija i Poslovna ekonomija.

Od 2008. zaposlen je kao viši informatički referent u Centru za informatičku potporu na Odjelu za ekonomiju i poslovnu ekonomiju Sveučilišta u Dubrovniku, na kojem je 2011. godine imenovan koordinatorom za informacijski sustav visokih učilišta (ISVU). Godine 2013. dobiva stalno zaposlenje na mjestu koordinatora informacijskog sustava visokih učilišta (ISVU) u Centru za informatičku potporu Sveučilišta u Dubrovniku, gdje radi i danas, pri čemu dobiva dodatna zaduženja kao ISSP koordinator, ISAK koordinator, AAI koordinator, CAP administrator, te administrator sustava za učenje na daljinu Merlin. Od 24. travnja 2017. član je Povjerenstva za učenje na daljinu (e-učenje) Sveučilišta u Dubrovniku.

U registru znanstvenih istraživača Ministarstva znanosti i obrazovanja upisan je pod matičnim brojem znanstvenika 367735.

Dana 20. travnja 2021., Odlukom Fakultetskog vijeća Fakulteta ekonomije i turizma "Dr. Mijo Mirković", Sveučilišta Jurja Dobrile u Puli, izabran je u naslovno znanstveno-nastavno zvanje docenta za područje društvenih znanosti, znanstveno polje ekonomija, znanstvena grana organizacija i menadžment.